གས་ཚད། འཁྲུལ་པ་མི་མངའ་བ་སོ་སོའི་རང་བཞིན་དུ་མི་བསྙེལ་བའི་
གཟུངས། འཇུག་པའི་སྒོ་སོ་སོར་ཡང་དག་པའི་རིག་པར་རྟོགས་པ། རྒྱུ་འབྲས་སོ་སོའི་
ཚོགས་ལ་མ་བསྒྲིབས་པར་གསལ་བ། དགེ་སྡིག་མི་འཆོལ་བ་སོ་སོའི་རང་བཞིན་དུ་
གསལ་བ། སྤྱི་དང་རང་གི་མཚན་ཉིད་མ་འདྲེས་པ་ལ་ཡོན་ཏན་གྱི་ཚོགས་སོ་སོ་ནས་
བྱུང་བར་མཁྱེན་པའི་ཡེ་ཤེས་དང་ལྡན་ན། དེ་ལྟར་ན། བོན་ཐམས་ཅད་མཉམ་པ་
ལ་མ་འདྲེས་པ་ལ། ཡོན་ཏན་གྱི་ཚོགས་མ་བསྒྲིབས་པར་གསལ་བ་ནི། སོ་སོར་རྟོགས་
པའི་ཡེ་ཤེས་སོ། །དེ་ལྟར་ན། བོན་ཐམས་ཅད་མཉམ་ལ་མ་འདྲེས་པ་ལ་ཡོན་ཏན་གྱི་
ཚོགས་མ་བསྒྲིབས་པར་གསལ་བ་སོ་སོར་རྟོགས་པའི་ཡེ་ཤེས་གང་ཡིན་པ་ནི། བླ་ན་
མེད་པ་ཡང་དག་པར་རྫོགས་པའི་འབྲས་བུའོ། །བླ་ན་མེད་པ་ཡང་དག་པར་རྫོགས་
པའི་འབྲས་བུ་གང་ཡིན་པ་ནི། བོན་ཐམས་ཅད་མཉམ་ལ་མ་འདྲེས་པ་ལ། ཡོན་ཏན་
གྱི་ཚོགས་ལ་མ་བསྒྲིབས་པར་གསལ་བ་སོ་སོར་རྟོགས་པའི་ཡེ་ཤེས་སོ། །དེ་གཉིས་སུ་
མེད་དོ་གཉིས་སུ་བྱར་མེད་དེ་མཉམ་པ་ཉིད་མ་བཅོས་པ་གཡུང་དྲུང་བདེ་བ་ཆེན་
པོ་དེ་བཞིན་ཉིད་དོ། །ཁམས་བརྒྱད་གཏན་ལ་ཕབ་པའི་དོན་རྣམ་པར་ངེས་པ་ལ་
བོན་ཐམས་ཅད་སོ་སོར་རྟོགས་པའི་ཡེ་ཤེས་ལ་མཉམ་པར་གནས་པར་བསྟན་ པའི་
ལེའུ་སྟེ་བདུན་ཅུ་དགུ་པའོ། །ཁམས་བརྒྱད་གཏན་ལ་ཕབ་པའི་དོན་རྣམ་པར་ངེས་པ་
ལས། དུམ་བུ་གཉིས་པ། བམ་པོ་བཅུ་གསུམ་པའོ།། །།
༧ དེ་ནས་ཡིད་ཀྱི་ཁྱེའུ་ཆུང་གིས་གསོལ་པ། གཤེན་རབ་ལགས། བོན་ཐམས་ཅད་
སོ་སོར་རྟོགས་པའི་ཡེ་ཤེས་དང་ལྡན་པར་གྱུར་བའི་དུས་ན། མཉམ་པ་ཉིད་མ་བཅོས་
པའི་ཡེ་ཤེས་ཅི་ལྟར་འགྱུར་བ་ལགས། གཤེན་རབ་ཀྱིས་བཀའ་སྩལ་པ། ཡིད་ཀྱི་ཁྱེའུ་
439

གསུང་རབ་སྒོ་མཛོད་རིན་པོ་ཆེའི་གླེགས་བམ།
81
ཆུང་དེ་ནི་འདི་ལྟ་སྟེ། བོན་ཐམས་ཅད་མཉམ་པ་ཉིད་གཉིས་སུ་མེད་པ་དེ་བཞིན་
ཉིད་ཀྱི་ངང་ལ་མ་བཅོས་པ་ནི། མཉམ་པ་ཉིད་ཀྱི་ཡེ་ཤེས་སོ། །ཡིད་ཀྱི་ཁྱེའུ་ཆུང་དེ་
ནི་གང་ཞེ་ན། ཀུན་ནས་ཉོན་མོངས་པ་དང་སེམས་ལ་ནམ་མཁའ་ལྟ་བུར་དབྱེ་བ་
མེད་པ། མཉམ་པ་ཉིད་གཉིས་སུ་མེད་པ་དེ་བཞིན་ཉིད་ཀྱི་ངང་ལས་མ་བཅོས་པ་ནི་
མཉམ་པ་ཉིད་ཀྱི་ཡེ་ཤེས་སོ། །རྣམ་པར་བྱང་བ་དང་། སེམས་ལ་ནམ་མཁའ་ལྟ་བུར་
དབྱེ་བ་མེད་པ། མཉམ་པ་ཉིད་གཉིས་སུ་མེད་པ་དེ་བཞིན་ཉིད་ངང་ལས་མ་བཅོས་
པ་ནི། མཉམ་པ་ཉིད་ཀྱི་ཡེ་ཤེས་སོ། །དེ་ལྟར་ན། བོན་ཐམས་ཅད་ནམ་མཁའ་ལྟ་
བུར་ཡོངས་སུ་དབྱེ་བ་མེད་པ་ལ་མ་བཅོས་པ་ནི་མཉམ་པ་ཉིད་ཀྱི་ཡེ་ཤེས་སོ། །གཡུང་
དྲུང་སེམས་དཔའ་རྣམས་དེ་ནི་གང་ཞེ་ན། བོན་ཐམས་ཅད་ཅིར་ཡང་མ་བཅོས་པ་
ལ་དེ་བཞིན་ཉིད་ཀྱི་ངང་ལ་མི་གཡོ་བ། མཉམ་པའི་རང་བཞིན་དུ། མཁྱེན་པའི་ཡེ་
ཤེས་ལ་གནས་སོ། །ཤེས་བྱ་ལྷག་མཐོང་གི་མཚན་མ་མེད་པ་ལ་སྙོམས་པར་འཇུག་
པ། འཕྲིན་ལས་གཟའ་གཏད་མེད་པ་ལ་སྙོམས་པར་འཇུག་པ། ཚིག་དང་ཡིག་གེའི་
མཚན་མ་མེད་པ་ལ་སྙོམས་པར་འཇུག་པ། དགོངས་པ་འཕྲོ་འདུའི་མཚན་མ་མེད་པ་
ལ་སྙོམས་པར་འཇུག་པ། ཡོངས་སུ་སྤོང་ལེན་མེད་པ། ཡོངས་སུ་སྐྱེ་འགག་མེད་པ།
བསྒོམ་ཞིང་དཔྱད་དུ་མེད་པ། གསལ་ལ་དམིགས་སུ་མེད་པ། བདག་དང་གཞན་
དུ་འཛིན་པ་མེད་པ་སྤྲོས་པའི་མཚན་མ་ཐམས་ཅད་དང་བྲལ་བ། མཉམ་པའི་རང་
བཞིན་དུ། མཁྱེན་པའི་ཡེ་ཤེས་ལ་གནས་སོ། །བོན་ཐམས་ཅད་ཅིར་ཡང་མ་བཅོས་པ་
ལ་བདེ་བ་ཆེན་པོའི་ངང་ལས་ཡོངས་སུ་མཉམ་པའི་རང་བཞིན་དུ། མཁྱེན་པའི་ཡེ་
ཤེས་ལ་གནས་པའོ། །དེ་ལྟར་ན། བོན་ཐམས་ཅད་ཅིར་ཡང་མ་བཅོས་པ་ལ། ཡོངས་
སུ་མཉམ་པའི་རང་བཞིན་དུ། མཁྱེན་པའི་ཡེ་ཤེས་དང་། བླ་ན་མེད་པ་ཡང་དག་
པར་རྫོགས་པའི་འབྲས་བུ་གཉིས་སུ་མེད་དོ། །གཉིས་སུ་བྱར་མེད་དེ། མཉམ་པ་ཉིད་
440

འབུམ་སྡེ།
༼ཁའོ།༽
ཁམས་རྩ་རྣམ་ངེས།
གཡུང་དྲུང་བདེ་བ་ཆེན་པོ་དེ་བཞིན་ཉིད་དོ། །ཁམས་བརྒྱད་གཏན་ལ་ཕབ་པའི་དོན་
རྣམ་པར་ངེས་པ་ལས། བོན་ཐམས་ཅད་མཉམ་པ་ཉིད་ཀྱི་ཡེ་ཤེས་ལ། གནས་པར་
བསྟན་པའི་ལེའུ་སྟེ་བརྒྱད་ཅུ་ཐམ་པའོ།། །།
༧ དེ་ནས་གཤེན་རབ་ཀྱིས་བཀའ་སྩལ་པ། གསང་བ་ངང་རིང་། བོན་ཐམས་ཅད་
སྤྲོས་པའི་མཚན་མ་དང་བྲལ་ཏེ། རྣམ་པར་རྟོག་པ་ཡེ་ནས་ཅི་ཡང་མེད་པ། མཉམ་
པ་ཉིད་ཀྱི་དོན་ལ་ཡོངས་སུ་འདུས་པར་བཤད་ཀྱི། གཡུང་དྲུང་སེམས་དཔའ་རྣམས།
འདི་ལ་རབ་ཏུ་ཉོན་ཅིག །བོན་ཐམས་ཅད་ངོ་བོ་ཉིད་ཅིར་ཡང་དམིགས་སུ་མེད་པ་
སྟེ། མ་བཅོས་པའི་ཐིག་ལེ་གཅིག་ལ་བཞག་པར་བྱའོ། །གཡུང་དྲུང་སེམས་དཔའ་
རྣམས། དེ་ནི་གང་ཞེ་ན། གཟུགས་ཀྱི་ངོ་བོ་ཉིད་ནི་ཅིར་ཡང་དམིགས་སུ་མེད་པ་སྟེ།
མ་བཅོས་པའི་ཐིག་ལེ་གཅིག་ལ་གཞག་པར་བྱའོ། །དེ་ལྟར་ན། ཚོར་བ་དང༌། འདུ་
ཤེས་དང་། འདུ་བྱེད་དང་། རྣམ་པར་ཤེས་པ་དང་། མིག་དང་། གཟུགས་དང་། རྣ་
བ་དང་། སྒྲ་དང་། སྣ་དང་། དྲི་དང་། ལྕེ་དང་། རོ་དང་། ལུས་དང་། རེག་དང་།
ཡིད་དང་། བོན་དང་། མིག་གི་རྣམ་པར་ཤེས་པ་དང་། རྣ་བའི་རྣམ་པར་ཤེས་པ་
དང་། སྣའི་རྣམ་པར་ཤེས་པ་དང་། ལྕེའི་རྣམ་པར་ཤེས་པ་དང་། ལུས་ཀྱི་རྣམ་པར་
ཤེས་པ་དང་། ཡིད་ཀྱི་རྣམ་པར་ཤེས་པ་དང་། མིག་གི་འདུས་ཏེ་རེག་པར་ཤེས་པའི་
རྐྱེན་གྱིས་ཚོར་བ་དང་། རྣ་བའི་འདུས་ཏེ་རེག་པར་ཤེས་པའི་རྐྱེན་གྱིས་ཚོར་བ་དང་།
སྣའི་འདུས་ཏེ་རེག་པར་ཤེས་པའི་རྐྱེན་གྱིས་ཚོར་བ་དང་། ལྕེའི་འདུས་ཏེ་རེག་པར་
ཤེས་པའི་རྐྱེན་གྱིས་ཚོར་བ་དང༌། ལུས་ཀྱི་འདུས་ཏེ་རེག་པར་ཤེས་པའི་རྐྱེན་གྱིས་ཚོར་
བ་དང་། ཡིད་ཀྱི་འདུས་ཏེ་རེག་པར་ཤེས་པའི་རྐྱེན་གྱིས་ཚོར་བ་དང་། རླུང་གི་ཁམས་
དང་། མེའི་ཁམས་དང་། ཆུའི་ཁམས་དང་། སའི་ཁམས་དང་། ནམ་མཁའི་ཁམས་
དང་། རྣམ་པར་ཤེས་པའི་ཁམས་དང། མ་རིག་པ་དང་། འདུ་བྱེད་དང༌། རྣམ་
441

གསུང་རབ་སྒོ་མཛོད་རིན་པོ་ཆེའི་གླེགས་བམ།
81
པར་ཤེས་པ་དང་། མིང་དང་གཟུགས་དང་། སྐྱེ་མཆེད་དྲུག་དང་། རེག་པ་དང་།
ཚོར་བ་དང་། སྲེད་པ་དང་། ལེན་པ་དང་། སྲིད་པ་དང་། སྐྱེ་བ་དང་། རྒ་ཤིའི་ངོ་
བོ་ཉིད་ནི་ཅིར་ཡང་དམིགས་སུ་མེད་པ་སྟེ། མ་བཅོས་པའི་ཐིག་ལེ་གཅིག་ལ་གཞག་
པར་བྱའོ། །དེ་ལྟར་ན། སྦྱིན་པའི་བླ་ན་མེད་པར་ཕྱིན་པ་དང་། ཚུལ་ཁྲིམས་ཀྱི་བླ་ན་
མེད་པར་ཕྱིན་པ་དང་། བཟོད་པའི་བླ་ན་མེད་པར་ཕྱིན་པ་དང་། བརྩོན་འགྲུས་ཀྱི་
བླ་ན་མེད་པར་ཕྱིན་པ་དང་། བསམ་གཏན་གྱི་བླ་ན་མེད་པར་ཕྱིན་པ་དང་། སྟོབས་
ཀྱི་བླ་ན་མེད་པར་ཕྱིན་པ་དང་། སྙིང་རྗེའི་བླ་ན་མེད་པར་ཕྱིན་པ་དང་། སྨོན་ལམ་
གྱི་བླ་ན་མེད་པར་ཕྱིན་པ་དང་། ཐབས་ཀྱི་བླ་ན་མེད་པར་ཕྱིན་པ་དང་། ཤེས་རབ་
ཀྱི་བླ་ན་མེད་པར་ཕྱིན་པ་དང་། ཕྱི་སྟོང་པ་ཉིད་དང་། ནང་སྟོང་པ་ཉིད་དང་།
ནང་སྟོང་པ་ཉིད་དང༌། འདུས་བྱས་སྟོང་པ་ཉིད་དང༌། འདུས་མ་བྱས་སྟོང་པ་ཉིད་
དང་། མཐའ་ལས་འདས་པ་སྟོང་པ་ཉིད་དང༌། མི་དམིགས་པ་སྟོང་པ་ཉིད་དང་།
ཆེན་པོ་སྟོང་པ་ཉིད་དང་། དོན་དམ་པ་སྟོང་པ་ཉིད་དང་། རང་བཞིན་སྟོང་པ་ཉིད་
དང་། རང་བཞིན་མེད་པ་སྟོང་པ་ཉིད་དང་། རང་གི་མཚན་ཉིད་སྟོང་པ་ཉིད་དང་།
ཐོག་མ་དང་ཐ་མ་མེད་པ་སྟོང་པ་ཉིད་དང༌། དོར་བ་མེད་པ་སྟོང་པ་ཉིད་དང་།
དངོས་པོ་མེད་པ་སྟོང་པ་ཉིད་དང་། དངོས་པོ་མེད་པའི་ངོ་བོ་ཉིད་སྟོང་པ་ཉིད་དང་།
བོན་ཐམས་ཅད་སྟོང་པ་ཉིད་དང༌། སྟོང་པ་ཉིད་སྟོང་པ་ཉིད་དང་། དྲན་པ་ཉེ་བར་
བཞག་པ་བཞི་དང་། ཡང་དག་པར་སྤོང་བ་བཞི་དང་། རྫུ་འཕྲུལ་གྱི་རྐང་པ་བཞི་
དང་། དབང་པོ་རྣམས་དང་། ཏིང་ངེ་འཛིན་རྣམས་དང་། གཤེན་རབ་ཀྱི་ལམ་བཞི་
དང་། མི་འཇིགས་པའི་སྟོབས་རྣམས་དང་། ཐར་པའི་ལམ་བརྒྱད་དང་། ཕྱིར་མི་
ལྡོག་པའི་འབྲས་བུ་དང་། ལན་ཅིག་ཕྱིར་འོང་བའི་འབྲས་བུ་དང་། རྒྱུན་དུ་ཞུགས་
པའི་འབྲས་བུ་དང་། ཚད་མེད་པ་བཞི་དང་། གཡུང་དྲུང་གི་བོན་ཕྱེ་བ་མེད་པ་ལ་
442

འབུམ་སྡེ།
༼ཁའོ། ༽
ཁམས་རྩ་རྣམ་ངེས།
མ་འདྲེས་པ་དགུ་དང་། ཡང་དག་པའི་རིག་པ་ཉིད་དང་། གཡུང་དྲུང་གི་ཡན་ལག་
དགུ་དང་། གཤེན་རབ་ཀྱི་བདེན་པ་བཞི་དང་། སོ་སོར་ཡང་དག་པའི་རིག་པ་བཞི་
དང་། མི་བསྙེལ་པའི་གཟུངས་དང་། མཐར་གྱིས་གནས་པའི་སྙོམས་པར་འཇུག་པ་
དགུ་དང༌། མཚན་མ་མེད་པ་ལ་སྙོམས་པར་འཇུག་པ་བཞི་དང་། བོན་གཡུང་དྲུང་
གི་དབྱིངས་ཐམས་ཅད་དང་། རྒྱུན་དུ་གནས་པའི་ཐུགས་རྗེ་བཞི་དང་། རྟོགས་པ་
ཆེན་པོའི་ལྟ་བ་དང་། བསྲུང་དུ་མེད་པའི་དམ་ཚིག་དང་། ལྷུན་གྱིས་གྲུབ་པའི་འཕྲིན་
ལས་དང་། རྣམ་པར་དག་པའི་སྤྱོད་པ་དང་། ལེགས་པར་འབྱུང་བའི་ཡོན་ཏན་
དང་། སྙོམས་པར་གནས་པའི་ངང་ཉིད་དང་། འགྱུར་བ་མེད་པའི་སྐུ་དང་། རང་
བཞིན་མེད་པའི་གསུང་དང་། མཉམ་ཉིད་འཁྲུལ་པ་མེད་པའི་ཐུགས་དང་། རྣམ་
པ་ཐམས་ཅད་མཁྱེན་པའི་ཡེ་ཤེས་དང་། བླ་ན་མེད་པ་ཡང་དག་པར་རྫོགས་པའི་
འབྲས་བུ་ལ་སོགས། མྱ་ངན་ལས་འདས་པའི་བོན། དེ་དག་གི་ངོ་བོ་ཉིད་ཅིར་ཡང་
དམིགས་སུ་མེད་པ་སྟེ། མ་བཅོས་པའི་ཐིག་ལེ་གཅིག་ལ་གཞག་པར་བྱའོ། །མ་བཅོས་
པའི་ཐིག་ལེ་གཅིག་ལ་བཞག་ནས་ཀྱང་། བཀའ་རྟགས་ཀྱི་ཕྱག་རྒྱ་དང་བཅས་ཏེ་ཨེ་མ་
ཧོ། །ཁམས་བརྒྱད་གཏན་ལ་ཕབ་པའི་དོན་རྣམ་པར་ངེས་པ་ལས། བོན་ཐམས་ཅད་
མ་བཅོས་པའི་ཐིག་ལེ་གཅིག་ལ་བཞག་པའི་ལེའུ་སྟེ་བརྒྱད་ཅུ་གཅིག་པའོ།། །།ཁམས་
བརྒྱད་གཏན་ལ་ཕབ་པའི་རྩ་བ་བཀའ་རྣམ་པར་ངེས་པ་འདི་ལ་བམ་པོ་ཉི་ཤུ་རྩ་དྲུག་
ཏུ་དབྱེ་ཞིང་། ཚེག་བར་བདུན་གྱིས་བཅད་པའི་ཤོ་ལོ་ཀ་སྟོང་ཕྲག་བརྒྱད་པ་རུ་དག་
པར་གཏུགས་སོ། །ཅོ་རོ་འབྲི་མཚམས་མཐའ་དཀར་ནས་སྒོམ་ཆེན་གཤེན་སྒུར་གྱིས་
གཏེར་ནས་དྲངས་ཤིང་། ཞུ་ཡས་ལེགས་པོ་ལ་གཉེར་བ་ཨུ་ཡ། སླིག་ཙོ། མུ་ཙུག་སྨར་
རོ། །དགེའོ།། །།
༧ དཔར་བྱང་སྨོན་ཚིག །རྣམ་གསུམ་རྒྱལ་བའི་བསྟན་པ་གང་། འཛིན་སྐྱོང་སྤེལ་
443

གསུང་རབ་སྒོ་མཛོད་རིན་པོ་ཆེའི་གླེགས་བམ། 81
བའི་སྐྱེས་མཆོག་ཉིད། དད་གུས་རལ་པའི་རྩེར་བཀུར་ནས། ཡིད་རང་སེམས་ཀྱི་
མཆོད་སྤྲིན་འབུལ། རྒྱལ་བའི་ཞལ་རླངས་མ་ཡལ་བའི། སྒོ་བཞི་མཛོད་ལྔའི་གསུང་
གི་ཚོགས། འཕྲུལ་ཆེན་ཡི་གེའི་གཟུགས་རིས་ཅན། སྙིགས་ལྔའི་ཡང་སྙིགས་འདིར་
བཞུགས་རྨད། ལས་ཉོན་དུག་གིས་བསྐྲུན་པ་ཡི། བཟོད་མེད་སྡུག་བསྔལ་སྐེམ་པ་
དང་། ཕན་བདེའི་ལང་ཚོ་བཞད་པའི་གཉེན། གསུང་རབ་ཉི་འོད་འདི་ཁོ་ན། བཀའ་
ལུང་འོད་སྣང་མི་ལྡན་ན། འཛམ་གླིང་མུན་པས་གཡོག་དང་ལྷན། མི་རྣམས་འཚོ་
བ་དོན་དབེན་ཕྱིར། བསྟན་འགྲོའི་བསོད་ནམས་གསོ་བའི་སླད། རི་དབང་བཞིན་གྱི་
སྙིང་སྟོབས་དང་། ལྷག་བསམ་དུང་གི་དབུ་ཁྱུད་འོག །འབྲི་བཞེངས་དཔར་བའི་ལམ་
བཟང་ནས། རྒྱལ་གསུང་ཕྱོགས་ཀུན་སྤེལ་འདི་བཟང་། འཁྲུལ་བྲལ་ལུང་གི་མེ་ལོང་
ལས། སེམས་ཅན་དོན་དུ་གསུངས་པ་ཡི། གསུང་རབ་འབུམ་སྡེ་ཁྲི་སྡེ་འདི། བདག་
གིས་ཇི་ལྟར་གསུངས་པ་བཞིན། འཁྲུལ་པས་ལྷག་ཆད་ནོར་མེད་པར། དུང་ཤོག་
དཀར་ལ་བྲིས་དག་ནས། འཕྲུལ་གྱི་ཡི་གེ་མཁན་རྣམས་དང། མཐའ་ཡས་སེམས་
ཅན་གང་རྩོམ་པ། བླ་མེད་གོ་འཕང་གདོན་མི་ཟ། ཞེས་པའི་བསླུ་མེད་གཡུང་དྲུང་
གསུང་། སྙིང་དུ་སིམས་པའི་ངེས་ཤེས་ལས། འཕྲིན་ལས་གཡེལ་མེད་སྐྱོང་མཛད་པའི།
མཆོག་སྤྲུལ་འོད་ཟེར་སྦྱིན་པ་གཙོས། དག་ཞུས་ཡིག་བསྟར་བྲིས་མཁན་དང་། ལྷག་
སེམས་ནུས་ཤུགས་མཉམ་སྦྲེལ་ངང༌། ལས་དོན་བྱེད་པོ་ཐམས་ཅད་དང་། བསོད་
ནམས་ཚོགས་གྱི་སྙིང་པོ་ཆེ། སྒྱུ་མའི་ནོར་ལས་ལེན་པ་དང༌། རིག་གཞུང་ཚེ་སྲོག་
སྐྱོབ་པའི་ཆེད། དངོས་པོའི་མཐུན་རྐྱེན་གཏོང་ཕོད་པའི། འབྱོར་ལྡན་ཡོན་གྱི་བདག་
བཅས་ལ། ལེགས་གསོལ་ཡིད་རང་ཕུལ་ཙམ་གྱིས། དགེ་བའི་སྐལ་པ་མཉམ་འགྱུར་
ན། སྙིང་ནས་མངོན་པར་བསྟོད་དང་ལྷན། གསུང་གི་འཕྲིན་ལས་སྤེལ་བ་ཡི། རླབས་
ཆེན་དགེ་བའི་རྩ་བ་འདིས། བླ་སློབ་ཡོན་བདག་བཅས་པ་ཡི། བར་ཆོད་རྐྱེན་ངན་
444

འབུམ་སྡེ།
༼ཁའོ། ༽
ཁམས་རྩ་རྣམ་ངེས།
མཐར་བཅིལ་ནས། བསམ་དོན་ལྷུན་གྱིས་འགྲུབ་པ་དང༌། མཐར་ཡང་གདོད་མའི་
ཞིང་ཁམས་སུ། བདག་གཞན་དོན་གཉིས་བྱང་ཆུབ་ནས། ཆབས་ཅིག་མངོན་སངས་
རྒྱས་པར་ཤོག །ལུང་རྟོགས་བསྟན་པའི་སྙིང་པོ་གང་། སྲིད་པའི་མཐར་ཡང་གནས་
པ་དང༌། རིས་མེད་བསྟན་འཛིན་སྐྱེས་བུའི་ཚོགས། འགྲོ་དོན་གེགས་མེད་ལྷུན་གྲུབ་
ཤོག །ཡངས་པའི་ཞིང་ཁམས་ཐམས་ཅད་དུ། ནད་མཚོན་མུ་གེ་རྒྱུན་ཆད་ནས། འགྲོ་
རྣམས་ཞི་བདེའི་དཔལ་ཡོན་ལ། ལོངས་སུ་སྤྱོད་པའི་བཀྲ་ཤིས་ཤོག །ཅེས་པའི་འབོལ་
རྩོམ་སྨོན་ཚིག་འདི་ཉིད་གཡུང་དྲུང་བོན་གྱི་གདན་ས་དཔལ་ལྡན་ཁྲི་བརྟན་ནོར་བུའི་
རྩེ་ནས་སློབ་དཔོན་གྱི་མིང་འཛིན་ཚངས་པ་བསྟན་འཛིན་འབོད་པས་ ༢༠༡༣ ༡༢ ༢༥
ཉིན་བྲིས་ཏེ་ཕུལ་བའོ། །
༧ བསྟན་འཛིན་སྐྱེས་མཆོག་འོད་ཟེར་སྦྱིན་པ་ཡིས།
བསྟན་སྐྱོང་ལྷ་མི་གཤེན་དང་དཔུང་སྦྲེལ་ཏེ།
བསྟན་པའི་སྙིང་པོ་སྒོ་བཞི་མཛོད་ལྔའི་བོན།
བསྟན་འགྲོའི་དཔལ་དུ་བསྐྲུན་འདི་རྟག་བརྟན་སྨོན།
༧ སྒོ་བཞི་མཛོད་དང་ལྔ་ཡི་བོན།
ས་ཡི་རྡུལ་བཞིན་གྲངས་འཕེལ་ནས།
རིན་ཆེན་སྣ་ལྔའི་གཏེར་བཞིན་དུ།
སེམས་ཅན་དོན་དུ་རྒྱས་པར་ཤོག །